सूरमे गी पता ऐ जे इब्बी चाल सरपैंचै दी गै ऐ। उसी ओह्दे कमीनपुनै दा अंदाजा ऐ। ओह्दी जिमीं पर सरपैंचै दी भैड़ी नजर मते चिरै दी ही की जे इयै जनेही जिमीं इत्थें होर कुसै दी बी नेईं ही-मिट्टी चा सुन्ना पैदा करने आली। सरपैंच परले सिरे दा चलाक, बेईमान ते झूठा आदमी ऐ। जिमीं हत्थेआई लैने दे परैन्त दा ओह् सूरमे कन्ने शैल मिट्ठा ब्यहार करदा ऐ। उसी कुतै ओ लब्भी जंदा ऐ तां बड़ी हमदर्दी जतान्दा ऐ। भलो-भली करदी ऐ। छिंजै दे ब्हान्नै नुहाड़ै कोल-कच्छ पुज्जने दे जतन करदा ऐ ते बेल्लै-कबेल्लै ओह्दी मदाद करने दे इशारे बी दिन्दा ऐ। पर जिसलै बी कदें सुरमे ने उसी ओह्दी जिमीं परताई ओड़ने दी अर्ज़ कीती, सरपैच सूहा-पीला होइयै अजीब जनेही नुहार बनाइयै पुछदा ऐ--"भाई, केह्ड़ी जमीन? ऐह्में बैह्म पाई लैन्ना एं यरा तूं मनै च!"